Il-Qorti Ewropea tad-Drittijiet tal-Bniedem fi Strasburgu qategħetha li ġenituri li jkunu taw lil uliedhom biex jiġu addottati ma jibqgħalhom ebda dritt li jżommu kuntatt magħhom. Il-qorti qalet li l-qrati Ġermaniżi ħadu deċizjoni tajba meta ma laqgħux it-talba ta’ Ġermaniża li riedet informazzjoni u li tistabilixxi mill-ġdid kuntatt maż-żewġt uliedha tewmin bniet wara li tathom għall-adozzjoni meta kellhom tliet ġimgħat. It-tewmin twieldu minn relazzjoni barra ż-żwieġ f’April 2000 meta l-omm kellha diġa’ żewġt itfal minn żwieġ li kien għadu fis-seħħ. Hija kellha pressjoni minn żewġha biex “teħles minnhom”. Kellha dipressjoni u ansjetà kbira u aċċettat li t-twmin jingħataw għall-fostering inqas minn tliet ġimgħat wara li welldet. F’Novembru tat il-kunsens tagħha għall-adozzjoni f’kuntratt ċivili quddiem nutar. Il-kuntratt kien jgħid li l-omm hija konxja li d-deċizjoni tagħha li tagħti t-tfal għall-adozzjoni ma tistax tiġi revokata u li kull kuntatt bejnha u bejn it-tfal se jieqaf. Il-qorti qalet li billi tat il-kunsens tagħħa għall-adozzjoni, il-mara żvestiet lilha nnifisha mid-drittijiet kollha fir-rigward tat-tfal bijoloġiċi tagħha. L-arrangament li tirċievi informazzjoni regolari dwarhom kien bażat fuq “dikjarazzjoni ta’ intenzjoni” mill-ġenituri adottivi. Il-qorti ta’ Strasburgu qalet li d-deċizjoni tal-qorti Ġermaniza favur l-interessi tat-tfal għalhekk kienet ġusta.